Εισήγηση Προέδρου Αλέξανδρου Πάσχου

Στην εκδήλωση του ΣΕΒΕ & ΓΓΠΗ Regional Marketing 

στις 19.05.2010 στα Ιωάννινα (Ξενοδοχείο Du Lac) 
-----------------------------------------------------------------------------------------------------------------------

Αξιότιμοι Διοργανωτές 

Αγαπητοί Συνεργάτες και Συνάδελφοι,

Χαιρετίζω κι εγώ με τη σειρά μου την σημερινή εκδήλωση και εύχομαι να καταλήξουμε σε θετικά συμπεράσματα για την επιτυχή υλοποίηση του δύσκολου έργου ανάπτυξης και προώθησης της εξωστρέφειας των επιχειρήσεων και των προϊόντων μας. 

Ο νομός Θεσπρωτίας, είναι ο μικρότερος νομός της Ηπείρου τόσο γεωγραφικά όσο και πληθυσμιακά και κατ΄ επέκταση και το Επιμελητήριο Θεσπρωτίας είναι το μικρότερο μεταξύ των επιμελητηρίων της Ηπείρου αναφορικά με τον αριθμό των μελών.

Με την έναρξη υλοποίησης των μεγάλων έργων υποδομών όπως το ΛΙΜΑΝΙ ΗΓΟΥΜΕΝΙΤΣΑΣ και η ΕΓΝΑΤΙΑ ΟΔΟΣ, ο νομός μας βγήκε από την μακρόχρονη απομόνωσή του και διεκδικεί πλέον δυναμικά τη θέση που του αξίζει. 

Το Επιμελητήριο Θεσπρωτίας, αρωγός της θεσπρωτικής επιχειρηματικότητας αλλά και πρωτεργάτης στην προβολή προώθηση και ανάπτυξή της, όπως όλοι άλλωστε στους νομούς μας, σχεδόν από την ίδρυσή του αντιλήφθηκε ότι η μόνη διέξοδο από την οικονομική και επιχειρηματική μιζέρια είναι η ανάπτυξη της εξωστρέφειας. Για το λόγο αυτό ανέκαθεν προσπαθούσαμε προς αυτή την κατεύθυνση με τη συμμετοχή μας σε διεθνείς εκδηλώσεις, την διοργάνωση επιχειρηματικών αποστολών, και την στοχευμένη προβολή προϊόντων και υπηρεσιών. Υπήρξε θετικό αποτέλεσμα, με την εμφάνιση εξαγωγικής δραστηριότητας στην Βαλκανική και την Κύπρο.    

Ιδιαίτερα τα τελευταία χρόνια, εκμεταλλευόμενοι τα διακρατικά προγράμματα INTERREG III Ελλάδα – Ιταλία και Ελλάδα – Αλβανία, προσπαθήσαμε και πετύχαμε, να ανοίξουμε δρόμους προς τρίτες χώρες όπως η Αλβανία, Σερβία, Ουκρανία και Ρωσία, αναπτύσσοντας εμπορικούς δεσμούς και υποστηρίζοντας πέραν του εμπορίου και το αγροτικό εισόδημα του νομού.

Ιδιαίτερα στην γειτονική μας Αλβανία, και προκειμένου να ενισχύσουμε τις δράσεις εξωτερικού εμπορίου, ιδρύσαμε και λειτουργούμε σε συνεργασία με ιδιωτικό φορέα, Γραφείο Διασύνδεσης, που λειτουργεί σε πενθήμερη βάση για την υποστήριξη των ενδιαφερομένων επενδυτών.     

Στον τουριστικό τομέα, δημιουργήσαμε τις προϋποθέσεις για την ανάπτυξη του τουριστικού προϊόντος μας, με την συμμετοχή σε κλαδικές και γενικές εκθέσεις στο εσωτερικό, και την δημιουργία έντυπου και ηλεκτρονικού υλικού, και σελίδας προβολής των μελών μας. Ενός προϊόντος, που τόσο δυναμική παρουσία έχει στον Νομό, και πολύ μεγαλύτερη ανάγκη για παραπέρα βελτίωση, και επιμήκυνση της τουριστικής περιόδου.

Η εξωστρέφεια των Θεσπρωτικών επιχειρήσεων, όπως αυτή απεικονίζεται στην μελέτη του Συνδέσμου Εξαγωγέων Βορείου Ελλάδας σε συνεργασία με το Ινστιτούτο Εξαγωγικών Ερευνών και Σπουδών, και τίτλο «Χαρτογράφηση της εξαγωγικής δραστηριότητας της Περιφέρειας Ηπείρου», παρουσιάζει μια μέση ετήσια αύξηση σε ποσοστό 31,8% την τελευταία πενταετία. 

Είναι μια εξαιρετικά ικανοποιητική επίδοση των επιχειρήσεών μας, αλλά και μια δικαίωση των προσπαθειών του Επιμελητηρίου μας, με τις ενέργειες προώθησης της εξωστρέφειάς μας όλα αυτά τα χρόνια.

Να τονίσουμε, ότι περιμένουμε ακόμη καλύτερα αποτελέσματα, και περαιτέρω βελτίωση των δεικτών, με την προσμέτρηση και των οικονομικών στοιχειών του έτους 2009, όπου θα εμφανισθεί ιδιαίτερη άνοδος στον τομέα των νωπών γεωργικών προϊόντων.  

Ελπίζουμε, ότι αυτή η εξαγωγική προσπάθεια των επιχειρήσεών μας, σε συνεργασία με τον τουρισμό μας, μπορούν να δώσουν λύσεις στην δύσκολη περίοδο που διανύουμε, εκμεταλλευόμενοι τις ευκαιρίες που μας δίνονται, και τα εργαλεία που διαθέτουμε.

Όμως, παρά τις ενέργειές μας, και τις αγωνιώδεις προσπάθειες των μελών μας, η αλλεπάλληλη αρνητική συγκυρία της παγκόσμιας οικονομικής κρίσης από το 2008, όπως αυτή συνεχίζεται μέχρι σήμερα, κλονίζει την πεποίθησή μας για ανάπτυξη και ευημερία. 

Η χώρα μας, μετά από μια μακρόχρονη σειρά λανθασμένων ενεργειών, και αποτυχημένων προσπαθειών, βρίσκεται στο επίκεντρο των χειρότερων εξελίξεων σε ευρωπαϊκό επίπεδο. 

Τα μέτρα που έχουν ήδη ληφθεί αλλά και αυτά που απαιτούνται να ληφθούν για την έξοδο από την κρίση, μας ανησυχούν και μας προβληματίζουν βαθύτατα.

Αν δεν δραστηριοποιηθούν άμεσα τα αναπτυξιακά προγράμματα της Κυβέρνησης, 

αν δεν λειτουργήσει σωστά η κρατική μηχανή, 

και αν δεν δοθεί ιδιαίτερη προσοχή στις αντοχές της ελληνική κοινωνίας, 

τότε η πορεία διαφαίνεται προδιαγεγραμμένη και η ανάταση της χώρας μας, θα προσδιορισθεί με πολύ μακροπρόθεσμους όρους.

Το έργο που σήμερα συζητάμε εκτιμούμε ότι είναι μια τις δράσεις που πρέπει να αναληφθούν άμεσα για την έξοδο της Ηπείρου από την κρίση, ή μάλλον καλύτερα, όχι την έξοδο, αλλά την βελτίωση της εικόνας και των όρων της επιχειρηματικής ανάπτυξης.     

Συμφωνούμε απόλυτα με το γενικό αντικείμενο και τους στόχους του, έχοντας να παρατηρήσουμε τα παρακάτω:

1) Για την καλύτερη προώθηση και εδραίωση συνεργασιών, θα πρέπει να υπάρχει πιστοποιημένο συγκριτικό πλεονέκτημα των Ηπειρωτικών προϊόντων. Κι αυτό μπορεί να γίνει με την ποιοτική πιστοποίηση των επιχειρήσεων (και είναι κάτι που θα πρέπει ο κάθε ενδιαφερόμενος επιχειρηματίας να μεριμνήσει) αλλά και ποιοτικός προσδιορισμός προϊόντων, προστατευόμενης ονομασίας προέλευσης Π.Ο.Π., κι εδώ θα πρότεινα να εξετάσουμε την δυνατότητα εμπλοκής μας με την προετοιμασία και υποβολή αιτημάτων, όπου αυτό είναι εφικτό, για τον χαρακτηρισμό τους, όπου αυτός δεν υπάρχει.

2) Η προσέγγιση των υφισταμένων αγορών θα πρέπει να γίνει με τέτοιο τρόπο ώστε να μην υπάρξει τελική σύγκρουση συμφερόντων των επιχειρηματιών και προϊόντων μας με τελικό και μοναδικό κερδισμένο τoν αλλοδαπό αγοραστή. 

3) Αναφορικά με τα «προϊόντα ενδιαφέροντος», και καθώς ο κλάδος της ασημουργίας, παλαιά κραταιός και συνώνυμο της Ηπειρωτικής τέχνης, σήμερα όμως εξαιρετικά περιορισμένος και με εκπροσώπους του μόνο στον Νομό Ιωαννίνων, θα προτείναμε το προϊόν να αναφέρεται σε «Προϊόντα Μεταποίησης & Ασημουργίας» ώστε να μπορέσουμε και οι υπόλοιποι Νομοί να εντάξουμε μεμονωμένες επιχειρηματικές πρωτοβουλίες, που είτε έχουν ήδη ισχυρή εξαγωγική δραστηριότητα, ή διαθέτουν ισχυρό, εξαγωγικά, προϊόν. Αναφορικά με την Θεσπρωτία, ενδεικτικά αναφέρω την επιχείρηση ΓΑΛΑΝΟΠΟΥΛΟΥ ΟΕ, χυτήριο που παράγει καμπάνες και εμπορεύεται εκκλησιαστικά είδη, και την επιχείρηση ΝΙΝΟΣ ΒΑΣΙΛΕΙΟΣ, που παράγει μοκέτες και προϊόντα ειδικής χρήσης (άκαυστες κλπ).

4) Οι χώρες στόχοι, ανάλογα με τον προϋπολογισμό του έργου, θα μπορούν να είναι και μόνο μία ή δύο, αρκεί να στοχοθετηθούν ορθά και να διασφαλίζουν συνεργασίες.

5) Η εκπαίδευση και ενημέρωση σε θέματα εξαγωγών και γενικά εξαγωγικής παιδείας, είναι εξαιρετικά σημαντική και πρέπει να δοθεί ιδιαίτερη βαρύτητα. 

6) Καθώς τα προϊόντα μας είναι πολλά, η Θεσπρωτία για παράδειγμα στον τομέα των τροφίμων διαθέτει ελιές, μέλι, εσπεριδοειδή, ψάρια και τυροκομικά, η συμμετοχή σε μεγάλες κλαδικές εκθέσεις του εξωτερικού, θεωρούμε ότι είναι υψίστης σημασίας. Παράλληλα, στην ίδια κατηγορία, θα πρότεινα να διερευνήσουμε και την δυνατότητα και άλλων δράσεων προβολής που ήδη υλοποιούμε στις περιοχές μας για την προώθηση των προϊόντων μας. Για παράδειγμα, στην Σαγιάδα, κάθε Αύγουστο, διοργανώνεται η γιορτή ψαριού, όπου διατίθεται δωρεάν ψητό ψάρι στους επισκέπτες. Ήδη, ο αριθμός των επισκεπτών που δέχεται η εκδήλωση είναι εξαιρετικά υψηλός, από όλη την Ήπειρο και την Μακεδονία. Θα μπορούσαν να προσκληθούν και ξένοι επιχειρηματίες όπου με πρόσχημα την συμμετοχή τους στην γιορτή, να λάβουν γνώση του προϊόντος και των ποιοτικών χαρακτηριστικών του, και γιατί όχι, να κλεισθούν και εμπορικές συμφωνίες.      

7) Τέλος, να υπάρξει πρόβλεψη για μεγάλο περιορισμό των λειτουργικών δαπανών του έργου, στα απολύτως απαραίτητα, και να δοθεί μεγάλη βαρύτητα στις εξειδικευμένες δράσεις. 

Κλείνοντας, θα ήθελα να επισημάνω ότι, η πραγματική κρίση της επιτυχίας των εγχειρημάτων μας, και φυσικά του παρόντος, θα έρθει μόνο, όταν θα υλοποιηθούν συνεργασίες, όταν θα δούμε ανάπτυξη των δραστηριοτήτων μας, και φρέσκο χρήμα εμφανισθεί στους νομούς μας.    

Εύχομαι στην επιτυχία του, για το καλό όλων μας. 

Σας ευχαριστώ.

